《题如皋汤敬亭》
清代·何栻

三十三峰梦中绿，猿鸟怨人归不速。钓游最忆君山麓，万本寒梅百间屋。

泉石新奇五丁凿，琅嬛割地分曹读。芸叶梅花同一馥，三世林居岂非福。

在山泉清出山浊，草堂忽被移文逐。绝倒东方一囊粟，可惜云窝眠未足。

一日违山十年俗，扬州台沼遥相属。冒家水绘知名独，名士名园映江曲。

桥梓风流殊卓卓，二百年间无与角。君乃肯堂歌式谷，浮柹塞江新卜筑。

丹垩量材中华朴，古来继述难于作。祖砚父书谁不怍，况以馀功缵林壑。

水范山模修短蒦，长安尘土眯人目。睹君手记莹如烛，细字蚕眠匀一蔟。

结撰精心影楼阁，摹绘烟霞不嫌酷。衡宇周袤径综错，廊庑轩庳室凉焕。

左襟右带宜村郭，山骨云根日雕琢。环石嶙嶒孕华岳，小有洞天三十六。

嘉树婆娑互枝格，万草千花香簌蔌。时汲红泉莳仙药，点缀禽鱼任飞啄。

锦鳞晴曝缟羽浴，有情未肯冥鸿鹄。无侣谁能及麋鹿，野趣天机日翔跃。

暂狎迦陵悟濠濮，中有邺候三万轴。百家琐碎兼收录，绿天种纸纷成幅。

泼墨摊书从所欲，农圃暇时宜可学。更养春蔬课秋穫，芋魁大豆收鸿却。

不用陂塘开莲勺，三命才能具饘粥。卯醉新篘午餐肉，伟哉人爵兼天禄。

焘后岂惟营食宿，布置周章见方略。正如国手谋棋局，万里江流莽洄洑。

前水绵绵后水续，如水之长以园卜。创始落成辛苦各，名之日涉从其朔。

十笏三弓尽开拓，后嗣贤劳视家督。荒年之谷丰年玉，君才早受苍生托。

且起东山慰歌咢，东浙分符又西粤。熊轼隼旟转朱毂，从此虹蜺缭牙纛。

一品仙衣称身著，珂里相羊整初服。竹肉粗豪笑金谷，一曲鉴湖犹龊龊。

昼锦平泉乐民乐，敝庐我亦容栖宿。久愁三径荒松菊，缉芰荷衣冠笋箨。

遂初赋竟寻孙绰，春色渡江无约束。一例东风坼花木，鸣榔径溯江之渌。

诗里郊居眼中熟，乘兴来寻子猷竹。

作者简介：清江苏江阴人，字廉昉，号悔馀。道光二十五年进士。官至江西吉安知府。工诗古文，善书，兼能画山水。有《悔馀庵集》。